Petroltenkwa slaan aan die brand na ongelukDie petroltenkwa wat aan die brand geslaan het Foto: @trafficSA, Twitter ŉ Man is vroeg Saterdagoggend in Durban, KwaZulu-Natal oorlede toe hy met sy Audi ŉ petroltenkwa reg van voor getref het. “Paramedici het kort na 03:00 by die toneel op die M7 naby die Hansdettman-snelweg opgedaag,” het Werner Vermaak, woordvoerder van ER24, in ŉ verklaring gesê. “Die man is op slag dood.” Die petroltenkwa het tydens die impak aan die brand geslaan. Die bestuurder is nie beseer nie. Verskeie brand- en reddingsdienste het reageer. Volgens ooggetuies het die Audi oor die middelmannetjie gery en in die aankomende verkeer se baan beland. Die tenkwa het die motor glo ŉ paar meter ver gesleep voor dit tot stilstand gekom het. Plaaslike owerhede stel ondersoek in. Motoriste word aangeraai om die gebied te vermy.